Lietuvos Respublikos ūkio ministerija

2016 m. lapkričio 28 d. Techninių galimybių studijų parengimo, mokslinių tyrimų ir eksperimentinės plėtros paslaugų už inovacinius čekius fiksuotųjų sumų nustatymo tyrimo ataskaita

**Lietuvos Respublikos ūkio ministerija**

**TECHNINIŲ GALIMYBIŲ STUDIJŲ PARENGIMO, MOKSLINIŲ TYRIMŲ IR EKSPERIMENTINĖS PLĖTROS PASLAUGŲ UŽ INOVACINIUS ČEKIUS FIKSUOTŲJŲ SUMŲ NUSTATYMO TYRIMO ATASKAITA**

**2016 m. lapkričio 28 d.**

**I. ĮVADAS**

1. Techninių galimybių studijų parengimo bei mokslinių tyrimų ir eksperimentinės plėtros paslaugų inovacinio čekio fiksuotosios sumos nustatymo tyrimu siekiama nustatyti 2014–2020 m. Europos Sąjungos (toliau – ES) struktūrinių fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonės Nr. 01.2.1-MITA-K-824 „Inovaciniai čekiai“ (toliau – Priemonė) projektų tinkamų finansuoti išlaidų maksimalią fiksuotąją sumą. Šis tyrimas gali būti taikomas įgyvendinant ir kitas priemones, pagal kurias finansuojami techninių galimybių studijų parengimo įsigijimo iš mokslo ir studijų institucijų išlaidos bei ankstyvosios stadijos mokslinių tyrimų ir eksperimentinės plėtros paslaugų įsigijimo iš mokslo ir studijų institucijų išlaidos.

2. Pagal Priemonę tinkamos finansuoti veiklos yra:

2.1. inovacinių čekių, skirtų techninėms galimybių studijoms atlikti, teikimas;

2.2. inovacinių čekių, skirtų ankstyvosios stadijos mokslinių tyrimų ir eksperimentinės (socialinės, kultūrinės) plėtros (toliau – MTEP) projektams, teikimas.

3. Vadovaujantis Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl projektų administravimo ir finansavimo taisyklių patvirtinimo“ (toliau – Projektų administravimo ir finansavimo taisyklės), 356 p. „dotacijos išmokamos taikant tik supaprastintą išlaidų apmokėjimą <...>“. Įgyvendinant Priemonę visuotinės dotacijos būdu numatoma taikyti supaprastintą techninių galimybių studijų parengimo, mokslinių tyrimų ir eksperimentinės plėtros projektų išlaidų apmokėjimą siekiant sumažinti administracinę naštą projektų vykdytojams ir įgyvendinančiajai institucijai.

4. Tyrime vartojamos sąvokos:

4.1. **Eksperimentinė plėtra** – atitinka bandomosios taikomosios veiklos sąvoką, kuri apibrėžta 2014 m. birželio 17 d. Komisijos reglamento (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius (OL 2014 L 187, p. 1) (toliau – Bendrasis bendrosios išimties reglamentas) 2 straipsnio 86 punkte.

4.2. **Inovacinis čekis** – kaip ši sąvoka apibrėžta 2014–2020 metų Europos Sąjungos fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonės Nr. 01.2.1-MITA-K-824 „Inovaciniai čekiai“ projektų finansavimo sąlygų apraše.

4.3. **Moksliniai tyrimai** – atitinka pramoninių tyrimų sąvoką, kuri apibrėžta Bendrojo bendrosios išimties reglamento 2 straipsnio 85 punkte.

4.4. **Mokslo ir studijų institucija** – kaip ši sąvoka apibrėžta Lietuvos Respublikos mokslo ir studijų įstatyme.

4.5. **Sumanios specializacijos prioritetai** – kaip ši sąvoka apibrėžta Prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (Sumanios specializacijos) krypčių ir jų prioritetų įgyvendinimo programoje, patvirtintoje Lietuvos Respublikos Vyriausybės 2014 m. balandžio 30 d. nutarimu Nr. 411 „Dėl prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumanios specializacijos) krypčių ir jų prioritetų įgyvendinimo programos patvirtinimo“.

4.6. **Techninė galimybių studija** – atitinka galimybių studijos sąvoką, kuri apibrėžta Bendrojo bendrosios išimties reglamento 2 straipsnio 87 punkte.

4.7. Kitos tyrime vartojamos sąvokos atitinka 2014–2020 m. ES struktūrinių fondų investicijų administravimą reglamentuojančius teisės aktus.

5. Tyrimas atliktas šiais etapais:

5.1. Identifikuoti istorinių duomenų šaltiniai (VP2-1.3-ŪM-05-K priemonės „Inočekiai LT“ 2012–2014 m. projektų istoriniai duomenys).

5.2. Atlikta istorinių duomenų analizė ir skaičiavimai analizuojant įgyvendintus projektus, remiantis komerciniais pasiūlymais, projektų vykdytojų sutartimis su mokslo ir studijų institucijomis bei tikrinant projektų vykdytojų realias išlaidas projektams įgyvendinti.

5.3. Nustatyti fiksuotųjų sumų dydžiai.

6. Tyrimą atliko Mokslo, inovacijų ir technologijų agentūra 2016 m. vasario–spalio mėn.

**II. TYRIMO METODIKA**

7. 2007–2013 m. ES struktūrinės paramos programavimo laikotarpiu buvo įgyvendinama Ekonomikos augimo veiksmų programos VP2-1.3-ŪM-05-K įgyvendinimo priemonė „Inočekiai LT“ (finansuotos veiklos: techninių galimybių studijų parengimas, mokslinių tyrimų ir eksperimentinės plėtros paslaugų teikimas), pagal kurią išlaidos projektų vykdytojams buvo apmokamos taikant fiksuotąją sumą, kurios dydis kiekvienam projektui buvo nustatomas tinkamumo finansuoti vertinimo metu. 2014–2020 m. programavimo laikotarpiu iš Europos regioninės plėtros fondo finansuojamų projektų atveju nėra numatyta galimybė fiksuotosios sumos dydį nustatyti tinkamumo finansuoti vertinimo metu. Vadovaujantis 2013 m. gruodžio 17 d. Europos Parlamento ir Tarybos reglamentu (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006, Projektų administravimo ir finansavimo taisyklių 425.1 p., būtina atlikti reprezentatyvų tyrimą, kurio rezultatų pagrindu būtų nustatyti supaprastintai apmokami išlaidų dydžiai, šiuo atveju – fiksuotosios sumos.

8. Nustatant fiksuotąsias sumas naudojamas pagal priemonę VP2-1.3-ŪM-05-K „Inočekiai LT“ finansuotų projektų istorinių duomenų analizės metodas. Pagal VP2-1.3-ŪM-05-K priemonę „Inočekiai LT“ kvietimai teikti paraiškas buvo skelbiami 2012 m., 2013 m. ir 2014 m. Finansavimas buvo skirtas 776 projektams, kurių bendra vertė (skirtas finansavimas ir privatus projektų vykdytojų indėlis) buvo 4.332.012,78 Eur. Tinkamos finansuoti išlaidos buvo nustatomos paraiškų vertinimo metu remiantis projektų vykdytojų pateiktais pagrindžiančiais dokumentais: mokslo ir studijų institucijų komerciniais pasiūlymais, nuorodomis į rinkoje galiojančias kainas, darbo užmokesčio suvestinėmis ir atlikus vertinimo procedūras nustatytos kaip fiksuotosios sumos projektų finansavimo ir administravimo sutartyse.

9. 2007–2013 m. periodu buvo galimybė fiksuotąsias sumas nustatyti individualiai projektų tinkamumo finansuoti vertinimo metu. 2007 – 2013 m. laikotarpiu esant ribotai bendrai projekto vertei, projektai buvo įgyvendinti, todėl galima daryti išvadą, kad nustatyta projekto tinkamų finansuoti išlaidų suma buvo pakankama projektų rezultatams pasiekti ir 2014–2020 m. programavimo laikotarpiu nustatant fiksuotąsias sumas galima remtis tomis pačiomis prielaidomis kaip ir 2007–2013 m. programavimo laikotarpiu, o fiksuotosios sumos gali būti skaičiuojamos remiantis tokių projektų istoriniais duomenimis.

10. Istorinių duomenų analizės metodas, nustatant fiksuotąsias sumas, lyginant su kitais metodais, įvardintais Projektų administravimo ir finansavimo taisyklių 425 p., t. y. (1) atlikto reprezentatyvaus tyrimo metodas, kai yra įvertinamos vidutinės rinkos kainos, statistiniai duomenys, projektų istoriniai duomenys, kurie yra patikimi ir gali būti patikrinami, ar kiti duomenys, (2) Lietuvos Respublikos ar ES teisės aktuose ar kituose dokumentuose galiojančia supaprastinto išlaidų apmokėjimo schema, jeigu ji bus taikoma panašiems projektams ir panašiems projektų vykdytojams arba (3) projekto tinkamumo finansuoti vertinimo metu, yra racionaliausias. Projektų administravimo ir finansavimo taisyklėse numatytas (2) metodas netinkamas, nes Lietuvos Respublikos ar ES teisės aktuose ar kituose dokumentuose galiojančios supaprastintos išlaidų apmokėjimo schemos, taikomos panašiems projektams, nėra, o (3) metodas netinkamas, nes 2014–2020 m. programavimo laikotarpiu iš Europos regioninės plėtros fondo finansuojamų projektų atveju nėra numatyta galimybė fiksuotosios sumos dydį nustatyti tinkamumo finansuoti vertinimo metu.

11. Pagal 2014–2020 m. Europos Sąjungos struktūrinių fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonę Nr. 01.2.1-MITA-K-824 „Inovaciniai čekiai“ numatomos finansuoti veiklos (išlaidų kategorijos), kurioms nustatomos fiksuotosios sumos:

* techninių galimybių studijų parengimo įsigijimo iš mokslo ir studijų institucijų išlaidos (toliau – 1 išlaidų kategorija);
* ankstyvosios stadijos MTEP paslaugų įsigijimo iš mokslo ir studijų institucijų išlaidos (toliau – 2 išlaidų kategorija).

12. Vadovaujantis Fiksuotųjų dydžių nustatymo tyrimo imties pakankamumo ir reprezentatyvumo vertinimo gairėmis, kurioms pritarta Lietuvos Respublikos finansų ministro 2013 m. liepos 11 d. įsakymu Nr. 1K-243 „Dėl darbo grupės sudarymo“, 2016 m. vasario 26 d. posėdžio protokolu Nr. 25 (toliau – Gairės), tiriant istorinius duomenis iš anksčiau įgyvendintų projektų, populiacijos išlaidų kategorijoms sudaromos iš projektų duomenų, t. y. kvietimo Nr. VP2-1.3-ŪM-05-K-01 (2012 m.), VP2-1.3-ŪM-05-K-02 (2013 m.), VP2-1.3-ŪM-05-K-03 (2014 m.) ir prisideda prie Prioritetinių mokslinių tyrimų ir eksperimentinės (socialinės, kultūrinės) plėtros ir inovacijų raidos (sumaniosios specializacijos) krypčių ir jų prioritetų įgyvendinimo programos, atitikdami bent vieno konkretaus prioriteto veiksmų plane nustatytą bent vieną prioriteto tematinį specifiškumą, kadangi pagal priemonę Nr. 01.2.1-MITA-K-824 „Inovaciniai čekiai“ numatoma, kad vienas iš reikalavimų projektams būtų atitikimas Sumanios specializacijos prioritetų bent vienam tematiniam specifiškumui ir tokiu būdu sudaroma populiacija labiausiai atitiktų būsimos priemonės projektų požymius. Iš 776 projektų, kurie buvo finansuoti pagal priemonę VP2-1.3-ŪM-05-K „Inočekiai LT“, Sumanios specializacijos prioritetų bent vieną tematinį specifiškumą atitiko 676 projektai.

*Populiacija (1 išlaidų kategorija):* 127.

*Populiacija (2 išlaidų kategorija):* 549.

13. Skaičiavimo metodu, atsižvelgiant į netolygiai išsidėsčiusius tinkamų finansuoti išlaidų dydžius bei siekiant eliminuoti kraštutinių reikšmių (didžiausių ir mažiausių) įtaką, pasirinkta mediana. Mediana geriau nei vidurkis atskleidžia duomenų padėtį eilutėje, kurioje yra išskirčių, nes mediana, skirtingai nei vidurkis, „nesislenka“ link ekstremalių variacinės eilutės reikšmių (išskirčių).

14. Tyrimas vykdytas dviem etapais: (1) atlikta įgyvendintų projektų analizė, remiantis komerciniais pasiūlymais, projektų vykdytojų sutartimis su mokslo ir studijų institucijomis ir (2) tikrinant projektų vykdytojų realias išlaidas projektams įgyvendinti, t. y. tikrinami išlaidas pagrindžiantys (sąskaitos-faktūros) ir jų apmokėjimą patvirtinantys (banko sąskaitos išrašai) dokumentai.

14.1. Pirmojo tyrimo vykdymo etapo metu surinkti ir susisteminti duomenys apie projektų tinkamas finansuoti išlaidas pagal VP2-1.3-ŪM-05-K priemonę „Inočekiai LT“, remiantis komerciniais pasiūlymais ir projektų vykdytojų sutartimis su mokslo ir studijų institucijomis. 1 ir 2 išlaidų kategorijoms suskaičiuotos bendros tinkamų finansuoti išlaidų vidutinės reikšmės (medianos), kai pridėtinės vertės mokestis (toliau – PVM) yra netinkamas finansuoti ir kai PVM yra tinkamas finansuoti. Pirmojo tyrimo vykdymo etapo metu imtis atitinka populiaciją, t. y. 1 išlaidų kategorijos imtis 127 projektai, 2 išlaidų kategorijos – 549 projektų. Apibendrinti skaičiavimo rezultatai pateikti 1 lentelėje (detalūs skaičiavimai pateikti 1 priede, siekiant išlaikyti pateiktų duomenų konfidencialumą, projekto vykdytojams suteikti unikalūs numeriai – „1E-ID“)

**1 lentelė.** Apibendrinti fiksuotųjų sumų skaičiavimo rezultatai.

|  |  |  |  |
| --- | --- | --- | --- |
|  | Išlaidų kategorija | Fiksuotoji suma, kai PVM yra netinkamas finansuoti | Fiksuotoji suma, kai PVM yra tinkamas finansuoti |
| Išlaidos, nustatytos pirmojo tyrimo vykdymo etapo metu, Eur. | Techninių galimybių studijų (**TGS**) parengimo įsigijimo iš mokslo ir studijų institucijų išlaidos | **4576,00** | **5536.96** |
| Ankstyvosios stadijos **MTEP** paslaugų įsigijimo iš mokslo ir studijų institucijų išlaidos | **4609,59** | **5577.60** |

14.2. Antrojo tyrimo vykdymo etapo metu, Tyrimo metodu pasirinktas istorinių duomenų patikrinimo metodas, tikrinant atsitiktinės atrankos būdu parinktų projektų vykdytojų realias išlaidas projektams įgyvendinti, t. y. tikrinami išlaidas pagrindžiantys (sąskaitos-faktūros) ir jų apmokėjimą patvirtinantys (banko sąskaitos išrašai) dokumentai.

14.2.1. Imties dydis nustatomas Gairėse rekomenduojama imties skaičiuokle http://www.apklausos.lt/imties-dydis. Naudojamas pasikliovimo lygmuo: 95%, paklaida 10%. Gairėse rekomenduojama, kad paklaida neviršytų 10 procentų. 10 procentų paklaida pasirinkta atsižvelgiant į tai, kad projektams, įgyvendintiems pagal VP2-1.3-ŪM-05-K priemonę „Inočekiai LT“ nebuvo taikomi tęstinumo reikalavimai, projektų vykdytojai įgyvendinančiajai institucijai neteikė projektų išlaidų pagrindimo ir išlaidų apmokėjimo įrodymo dokumentų išlaidoms, traukiamoms į apskaitą pagal fiksuotąsias sumas, pagrįsti. Dėl šios priežasties dalis pareiškėjų gali atsisakyti bendradarbiauti ir nepateikti projektų išlaidas pagrindžiančių dokumentų. Atlikus įgyvendintų projektų analizę pirmojo tyrimo vykdymo etapo metu, skaičiuojant projektų verčių medianą ji artima maksimaliai nustatytai fiksuotajai sumai ir darytina prielaida, kad tikrinant realias projektų vykdytojų išlaidas tyrimo metu nustatoma fiksuotoji suma nesikeis. Jeigu atlikus tyrimą, kai pasikliovimo lygmuo – 95%, paklaida – 10%, bus nustatytas statistiškai reikšmingas nuokrypis (daugiau kaip 2 proc.) nuo pirmojo tyrimo vykdymo etapo metu nustatytos medianos, tyrimas bus tęsiamas imtį sudarant, kai pasikliovimo lygmuo: 95%, paklaida 5%.

*Imtis (1 išlaidų kategorija):* 55.

*Imtis (2 išlaidų kategorija):* 82.

14.2.2. Imtys išlaidų kategorijoms buvo sudaromos paprastosios atsitiktinės atrankos būdu. Vykdant atsitiktinę atranką remtasi tiriamosios populiacijos narių (projektų vykdytojų) sąrašu, iš kurio, generuojant atsitiktinius skaičius, atrinktas nustatytas elementų skaičius (1 išlaidų kategorijai – 58; 2 išlaidų kategorijai – 82). Atranka buvo vykdoma remiantis atsitiktiniais skaičiais, naudojantis Microsoft Excell funkcija RANDOM, kol buvo surinktos pakankamos imtys. Respondentams, kurie pateko į imtį, siųsti raštai informuojant, kad Mokslo, inovacijų ir technologijų agentūra ruošdamasi naujiems Inovacinių čekių priemonės kvietimams atlieka fiksuotųjų sumų nustatymo tyrimą ir projektų, kuriems buvo skirtas finansavimas pagal VP2-1.3-ŪM-05-K priemonę „Inočekiai LT“, išlaidų analizę bei prašoma atsiųsti išlaidas pagrindžiančius (sąskaitos-faktūros) ir jų apmokėjimą patvirtinančius (banko išrašai) skanuotus dokumentus, susijusius su įgyvendintu projektu. Tam, kad surinkti atsakymų pagal nustatytą imtį, respondentai informuoti, kad tyrimo metu gauti duomenys bus naudojami tik tyrimo tikslais, apibendrinamiesiems skaičiavimams.

14.2.3. Remiantis atlikto tyrimo rezultatais, nustatytos bendros tinkamų finansuoti išlaidų vidutinės reikšmės (medianos), kai PVM yra netinkamas finansuoti ir kai PVM yra tinkamas finansuoti. Apibendrinti skaičiavimo rezultatai pateikti 2 lentelėje (detalūs skaičiavimai pateikti 2 priede, siekiant išlaikyti pateiktų duomenų konfidencialumą, projekto vykdytojams suteikti unikalūs numeriai – „2E-ID“).

**2 lentelė.** Apibendrinti fiksuotųjų sumų skaičiavimo rezultatai.

|  |  |  |  |
| --- | --- | --- | --- |
|  | Išlaidų kategorija | Fiksuotoji suma, kai PVM yra netinkamas finansuoti | Fiksuotoji suma, kai PVM yra tinkamas finansuoti |
| Išlaidos, nustatytos antrojo tyrimo vykdymo etapo metu, Eur. | Techninių galimybių studijų (**TGS**) parengimo įsigijimo iš mokslo ir studijų institucijų išlaidos | **4633,92** | **5607.04** |
| Ankstyvosios stadijos **MTEP** paslaugų įsigijimo iš mokslo ir studijų institucijų išlaidos | **4633,92** | **5607.04** |

15. Skirtumai tarp pirmojo ir antrojo tyrimo vykdymo etapo metu gautų reikšmių pateikiami 3 lentelėje bei 3 priede.

**3 lentelė.** Skirtumas tarp E1 ir E2, proc.

|  |  |  |
| --- | --- | --- |
|  | Techninių galimybių studijų (TGS) parengimo įsigijimo iš mokslo ir studijų institucijų išlaidos, Eur. be PVM | Ankstyvosios stadijos MTEP paslaugų įsigijimo iš mokslo ir studijų institucijų išlaidos, Eur. be PVM |
| Pirmojo tyrimo vykdymo etapo metu gauta reikšmė (E1) | 4576,00 | 4609,59 |
| Antrojo tyrimo vykdymo etapo metu gauta reikšmė (E2) | 4633,92 | 4633,92 |
| Skirtumas tarp E1 ir E2, proc. | **1,25%** | **0,52%** |

15.1. Apibendrinus tyrimo rezultatus, nepastebėtas statistiškai reikšmingas nuokrypis (t. y. nuokrypis neviršija 2 proc.), todėl antrojo tyrimo vykdymo etapo metu gautus rezultatus galima laikyti patikimais ir jais vadovautis nustatant fiksuotąsias sumas.

**III. TYRIMO REZULTATAI**

16. Remiantis tyrimo ataskaitos II dalyje pateiktais skaičiavimais ir jų rezultatų analize, fiksuotosios sumos 1 ir 2 išlaidų kategorijoms nustatomos šiais fiksuotosios sumos dydžiais (suapvalinti iki sveiko skaičiaus, apimantys išlaidas, susijusias su techninių galimybių studijų parengimo, mokslinių tyrimų ir eksperimentinės plėtros atlikimo paslaugų įsigijimu iš Mokslo, inovacijų ir technologijų agentūros direktoriaus įsakymu patvirtinto paslaugų už inovacinius čekius sąrašo, skelbiamo interneto svetainėse www.mita.lt ir www.ukmin.lt bei apimantys 1,33 proc. fiksuotąją normą nuo projekto tiesioginių išlaidų dalies netiesioginėms išlaidoms finansuoti, vadovaujantis Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316, 10 priedo „Fiksuotųjų normų taikymo netiesioginėms projekto išlaidoms apmokėti aprašo“ 4 p.):

**4 lentelė.** Nustatomi fiksuotosios sumos dydžiai.

|  |  |  |
| --- | --- | --- |
| Fiksuotosios sumos pavadinimas | Fiksuotoji suma, kai PVM yra netinkamas finansuoti | Fiksuotoji suma, kai PVM yra tinkamas finansuoti |
| Techninė galimybių studija | **4696 Eur.** | **5682 Eur.** |
| MTEP paslauga | **4696 Eur.** | **5682 Eur.** |

17. Projektų administravimo ir finansavimo taisyklių 421.2 p. nustatyta, kada PVM yra netinkamas finansuoti.

18. Projektų išlaidos, kurias numatyta apmokėti taikant fiksuotąsias sumas, apmokamos atsižvelgiant į šiame tyrime ir dotacijos sutartyje (tarp Mokslo, inovacijų ir technologijų agentūros ir pareiškėjo pasirašytoje dvišalėje sutartyje dėl remiamų veiklų išlaidų dalies kompensavimo) nustatytas fiksuotąsias sumas ir projekto vykdytojo pateiktus dokumentus, kuriais įrodoma įgyvendinta projekto veikla. Dokumentai, kuriuos reikia pateikti, įrodant pagal fiksuotąsias sumas apmokamų rezultatų pasiekimą, nurodomi dotacijos sutartyje.

**IV. NUSTATYTŲ FIKSUOTŲJŲ DYDŽIŲ TAIKYMAS**

19. Tyrimu nustatyti techninių galimybių studijų parengimo, mokslinių tyrimų ir eksperimentinės plėtros paslaugų už inovacinius čekius fiksuotųjų sumų dydžiai yra maksimalūs. Pareiškėjas, teikdamas paraišką dėl projekto finansavimo, gali numatyti mažesnius dydžius. Fiksuotosios sumos dydis, projekto veiklos įgyvendinimo sąlygos ir numatytas pasiekti rezultatas turi būti įrašyti dotacijos sutartyje ir negali būti keičiami projekto įgyvendinimo metu. Fiksuotosios sumos išmokamos tik tuo atveju, jeigu:

19.1. Projekto vykdytojas gavo projekto paraiškoje numatytą ir viešai paskelbtame Mokslo ir studijų institucijų teikiamų paslaugų sąraše nurodytą paslaugą iš šiame sąraše nurodytos mokslo ir studijų institucijos (sąrašas sudaromas vadovaujantis 2014–2020 metų Europos Sąjungos fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonės Nr. 01.2.1-MITA-K-824 „Inovaciniai čekiai“ projektų finansavimo sąlygų aprašu).

19.2. Visiškai pasiektas dotacijos sutartyje numatytas projekto rezultatas.

19.3. Įgyvendintos kitos sąlygos, numatytos 2014–2020 metų Europos Sąjungos fondų investicijų veiksmų programos 1 prioriteto „Mokslinių tyrimų, eksperimentinės plėtros ir inovacijų skatinimas“ priemonės Nr. 01.2.1-MITA-K-824 „Inovaciniai čekiai“ projektų finansavimo sąlygų apraše.

20. Projekto veiklos rezultatus pagrindžiantys dokumentai suprantami kaip dokumentai, kuriais įrodomas projekto veiklos įgyvendinimo pasiekimas, užfiksuojamas įgyvendintos projekto veiklos kiekybiškai ar kokybiškai išmatuojamu rezultatu (paslaugų priėmimo–perdavimo aktas, projekto įgyvendinimo rezultatas (pvz., sukurtas prototipas ar parengta techninė galimybių studija, mokslinė ataskaita ir kt.).

21. Atsiskaitymo už išlaidas pagal fiksuotąsias sumas dokumentų pavyzdžiai ir (ar) rekomenduojamos formos pateikiamos Priemonės projektų finansavimo sąlygų apraše.

22. Šioje tyrimo ataskaitoje nustatyti fiksuotųjų sumų dydžiai gali būti keičiami pasikeitus PVM dydžiui. Pasikeitus PVM dydžiui, nuo tos dienos, kai įsigalioja naujas PVM dydis, fiksuotoji suma taikoma su nauju PVM dydžiu, projektams, kai PVM yra tinkamas finansuoti ir kurių sutartys pasirašytos po naujo PVM dydžio įsigaliojimo dienos.

**PRIEDAI**

1 priedas. Pirmojo tyrimo vykdymo etapo metu surinkti ir susisteminti istoriniai VP2-1.3-ŪM-05-K priemonės „Inočekiai LT“ duomenys, 18 lapų.

2 priedas. Antrojo tyrimo vykdymo etapo metu surinkti ir susisteminti istoriniai VP2-1.3-ŪM-05-K priemonės „Inočekiai LT“ duomenys, 4 lapai.

3 priedas. Skirtumai tarp pirmojo ir antrojo tyrimo vykdymo etapo metu gautų reikšmių, 1 lapas.